Иван Вазов
Абдул Хамид

chitanka.info

Из Стамбул града гръм се разнася:

един цар пада, други нагласят,

нов султан днеска турчин посреща,

по-нов мъчител робът съглежда.

Чуйте, Хамидът султан ще биде!

Той ще към щастие нази да води;

след полуделий, идиот иде,

а подир него бесен ще доде!

Славна епоха!! Пак ред настана

свят да се лъже с думи притворни,

пак ще се дават нови реформи,

доде изсъхне кръвта проляна!

(Веч си представям как пред Хамида

консули чужди шапки ще снемат

и свойто царство ази веч вида

как го управя вътре в харемът.)

Гърмят топове! Турци празнуват,

тъпани, радост, илюминаций,

зилове зънкат в турски конаци,

сечове нови пак се бълнуват.

Варвари, хайде, викайте, пейте,

царя славете, буйно шумейте,

страшните клетви да се не чуват

на тез, що в адски мъки робуват!

1876, август 22

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.